Cudd’ispiritu maccu…

Cudd’ispiritu maccu de cantare
chi natura m’hat postu in su chelveddu
s’ischidat solu che puddighineddu
cando non sò dispostu a l’iscultare.

A sas bortas cheria una canzone
fagher bella chi mai fattu nd’hapo.
Tottus sos mios impetos iscapo,
ma tand’isse mi faghet su mandrone

E non bat versu chi nelzat chi sì.
«Est mortu» naro. Ecco tott’ind’una,
si movet, ca l’est bènnida sa luna,
e faghet solu su Chicchirichì!